משה קראוס (חזן)

משה שמעון קראוס (15 באוגוסט 1922 – 29 במאי 2023) היה החזן הצבאי הראשי הראשון בצה"ל.

ביוגרפיה 
משה שמעון קראוס נולד באוז'הורוד שבצ'כוסלובקיה (בתחומי אוקראינה של ימינו) להוריו מאיר קראוס והניה בתו של רבי ישעיהלה מקרסטיר. בילדותו אהב לשיר ועל כן הזמין אותו החזן חיים רוזנברג מסבלוש להופיע כסולן בקונצרטים שלו לראשונה בגיל 8 שנים. כנער למד בישיבה בעיר מונקאץ' ולמד חזנות בגיל 16 אצל החזן לייבוש מילר וכן למד שירה קלאסית אצל פרופ' וולף תקופה קצרה. בשנת 1939 התמנה לחזן בעיר סיגט, ובשנת 1940 עבר לבודפשט לשמש בה כחזן. את תקופת מלחמת העולם השנייה שרד במחנה הריכוז ברגן-בלזן. לאחר המלחמה עלה למדינת ישראל והתגייס לצה"ל. תחילה שירת כמדריך בשריון, אך כשהוזמן לשיר את הברכות בחופה של חבר מהצבא, שמע אותו הרמטכ"ל דאז יגאל ידין והציע לו להתמנות לחזן הצבאי הראשי הראשון. כשביקש להשתחרר בתום שירותו הסדיר, זומן שוב אל ידין שביקש ממנו לחתום לשנתיים נוספות וקראוס נענה לבקשה.

לאחר שחרורו מצה"ל, בשנת 1952, עבר לאנטוורפן שבבלגיה שם כיהן כחזן הראשי של הקהילה. בעקבות בעיות בריאות מהן סבלה אשתו, המליצו להם הרופאים לעבור לאקלים חם יותר, ובשנת תשט"ז קיבל קראוס את הזמנת הקהילה ביוהנסבורג ועבר לדרום אפריקה. בעקבות המצב הפוליטי הקשה בדרום אפריקה, עבר קראוס בשנת תשכ"ח לכהן כחזן באוטווה בירת קנדה, שם התגורר עד פטירתו בשנת תשפ"ג.

משפחתו 
משה שמעון היה הבכור מתוך 9 אחים, ואשתו רבקה יפה היתה ילידת גרמניה, ולא היו להם צאצאים. 
 אביו מאיר קראוס היה סופר סת"ם, ונרצח בשואה באושוויץ בגיל 40.
 אימו הניה, בתו של ר' ישעיהלה מקרעסטיר. נרצחה בשואה בגיל 38 באושוויץ. 
 אחיו יוסף קראוס, נפטר במחנה ריכוז בשואה.
 אחיו חיים יצחק קראוס, נפטר במחנה ריכוז בשואה.
 אחיו פנחס (פינצ'י) קראוס, נפטר במחנה ריכוז בשואה.
 אחותו שיינדל קראוס, נפטרה במחנה ריכוז בשואה.
 אחותו פסלה קראוס, נפטרה במחנה ריכוז בשואה.
 אחותו רבקה קראוס, שרדה את מחנה הריכוז בשואה ולימים חיה בניו-יורק ארה"ב.
 אחותו גיטל קראוס, שרדה אף היא את מחנה הריכוז בשואה.
 אחיו צבי קראוס, שרד אף הוא מחנה הריכוז בשואה ולימים עלה לישראל וחי בה.

קישורים חיצוניים 

 חיים אדלר, החזן משה קראוס, חזן ראשי ראשון לצה"ל, באתר "לשמוע אל הרינה ואל התפילה"
 משה קראוס, קטע חזנות, סוכות 2010, אוטווה, קנדה

הערות שוליים 

אסירים במחנה הריכוז ברגן-בלזן
חזנים הונגרים
חזנים צבאיים ראשיים
חזנים קנדים
חזנים דרום אפריקאים
ניצולי השואה
ישראלים שהגיעו לגיל מאה
ישראלים שנולדו ב-1922
ישראלים שנפטרו ב-2023